TTA ลงทุนเพิ่มเหมืองถ่านหินฟิลิปปินส์
โทรีเซนไทย เอเยนต์ซีส์ประกาศเพิ่มการลงทุนในเหมืองถ่านหินที่ฟิลิปปินส์มูลค่า 25.3 ล้านเหรียญสหรัฐ
30 ต.ค. 2565

โทรีเซนไทย เอเยนต์ซีส์ประกาศเพิ่มการลงทุนในเหมืองถ่านหินที่ฟิลิปปินส์มูลค่า 25.3 ล้านเหรียญสหรัฐ 
บริษัท โทรีเซนไทย เอเยนต์ซีส์  หรือ TTA ประกาศเพิ่มการลงทุนในเหมืองถ่านหินที่ฟิลิปปินส์ อีกมูลค่า 25.3  ล้านเหรียญสหรัฐ  ส่งผลให้บริษัทลูกของ TTA ถือหุ้นสัดส่วน 42% 
TTA  ได้ใช้บริษัทลูกเข้าไปลงทุนใน SKI Energy Resources Inc.(SERI) ซึ่งเป็นผู้ดำเนินธุรกิจเหมืองถ่านหินใต้ดินเชิงพาณิชย์รายแรกในจังหวัดเซบู ประเทศฟิลิปปินส์ และกำลังอยู่ระหว่างการขอสัมปทานพื้นที่เหมืองเพิ่มเติม จากที่TTAเคยลงทุนในปี 2552    
ปัจจุบัน เหมืองของ SERI สามารถผลิตถ่านหินคุณภาพพลังงานความร้อนสูงได้ประมาณ 10,000 ตันต่อเดือน และคาดว่า ภายในมีนาคมปีหน้า จะสามารถเพิ่มกำลังการผลิตขึ้นเป็น 20,000 ตันต่อเดือน  ดังนั้น SERI จึงมีแผนที่จะพัฒนาเหมืองที่สองและสามเพิ่มเติมภายใน 2 ปีที่จะถึงนี้  โดยคาดว่า ภายในปี 2558   กำลังการผลิตของเหมืองทั้งสามรวมกันจะสูงถึง 1 ล้านตันต่อปี     ถ่านหินที่เป็นผลผลิตของเหมืองที่หนึ่งนั้น ได้ถูกเหมาซื้อไปโดยบริษัท เกลนคอร์ ซึ่งเป็นผู้ผลิตและซื้อขายสินค้าโภคภัณฑ์รายใหญ่ที่สุดของโลกที่เป็นที่เรียบร้อย  ซึ่งการบรรลุข้อตกลงดังกล่าว ถือเป็นการรับประกันช่องทางการจัดจำหน่ายถ่านหินที่จะถูกผลิตขึ้นตลอดอายุของเหมืองแห่งแรกทีเดียว ม.ล. จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร TTA กล่าวว่า  บริษัทตัดสินใจที่จะลงทุนใน SERI เพิ่ม  เนื่องจากบริษัทได้พิสูจน์แล้วว่า สามารถผลิตถ่านหินคุณภาพที่สามารถนำออกขายได้เป็นอย่างดี  จึงได้วางแผนที่จะสร้างเหมืองอีกสองแห่งเพิ่มเติม และคาดว่าจะขอสัมปทานพื้นที่เหมืองเพิ่มขึ้นอีกด้วย   "ถ่านหินเป็นธุรกิจที่มีแนวโน้มการเติบโตสูงมาก เฉพาะแค่ในประเทศฟิลิปปินส์เองแต่ละปีมีการสั่งนำเข้าถ่านหินเป็นจำนวนมาก  ดังนั้น SERI จึงน่าจะเป็นผู้ผลิตถ่านหินในประเทศที่สามารถแข่งขันกับผู้ผลิตถ่านหินนอกประเทศได้ทั้งทางด้านคุณภาพและราคา และกลายเป็นทางเลือกใหม่สำหรับผู้ที่ต้องการใช้ถ่านหินภายในประเทศฟิลิปปินส์เอง" ส่วนการลงทุนมูลค่า 25.3 ล้านเหรียญสหรัฐในครั้งนี้ของ TTA ประกอบด้วย เงินสดมูลค่า 5 ล้านเหรียญสหรัฐ และการแปลงหนี้มูลค่า 20.3 ล้านเหรียญสหรัฐให้เป็นทุน โดยTTA ได้ให้กู้มาตั้งแต่เริ่มพัฒนาเหมืองถ่านหิน